Ole M. Nielsen (KRF), 1998-12-11:
Det er et flot stykke arbejde, vi står med her, og nyttigt, helt sikkert.
at få det hele sat sammen, sådan at det også var til for nye politikere at finde ud af, hvordan tingene hænger sammen, specielt for nye politikere er det herligt at have sådan noget som det her.
Det betyder selvfølgelig ikke, at vi er helt enige i de ændringer, der er heri.
Med hensyn til førstegangsomsætning af fisk så tror vi, det er tiden at se på det eksisterende system.
Vi kan ikke i dag sige o.k. til den beskrevne model, men der er et godt grundlag for en diskussion.
Så er vi også, som tidligere ordførere har været inde på, meget bekymrede for de administrative sanktioner, som man har mulighed for at anvende, og som man anvender mere og mere - det gælder inden for fiskeri, det gælder jo også inden for fødevareområdet - hvor vi er meget kritiske og bekymrede for retssikkerheden.
Også fordi der er så utrolig stor divergens imellem de sanktioner, man har mulighed for at idømme administrativt, og så de sanktioner, der bliver idømt i retssystemet på de her områder eller på andre områder, som man kan sammenligne med.
Det er noget, som almindelige mennesker ikke kan forstå.
Og det er faktisk noget af det værste, der kan ske, når almindelige mennesker ikke kan forstå det, myndighederne og politikerne laver, for så nedbryder det tilliden til systemet og svækker moralen.
Vi er glade ved, at ministeren har givet tilsagn om at ville være med til at diskutere det her.
Vi er også altid lidt kritiske over for ministerbemyndigelser, selv om vi selvfølgelig konstaterer, at de skal eksistere.
Der er jo partier nok til at tage sig af de store sager, så vi vil sådan på sædvanlig vis tage os af de små, og her er der den her med bøderne.
Det er helt klart, at det trænger til en ændring.
De skal ikke gå til nogle specielle velgørende kasser, de skal gå til statskassen.
Men der er - det er jo et svært problem, når de svinger så meget, som de naturligvis kan gøre fra år til år - den lille kasse, hvor pengene går til fiskerenkerne.
Det er selvfølgelig et fortidigt, historisk system at have, men man bør måske finde en eller anden måde at tilgodese dem, der så smutter ud af systemet her.
Min hovedsag i denne her ordførertale skal være en argumentation for fritidsfiskerne.
Jeg er meget ked af det, jeg var med til at lave, da vi lavede fiskeriloven, den nye fiskerilov og saltvandslov, før sommerferien, hvor vi fik indført omsætningsforbud for fritidsfiskere.
Jeg mener, at det er helt ude af trit med tradition, kultur, historie og levevis i vores kystområder, i vores havnebyer rundt omkring i landet.
Folk forstår det simpelt hen ikke.
Det er på linje med at sige, at man ikke må have lov til at sælge det overskud, man har af gulerødder eller kartofler i sin private have.
Det er simpelt hen uforståeligt. Og med hensyn til det dér med, at det skulle være for at beskytte fiskene til gavn for de reelle erhvervsfiskere, så er fangsten her nede på sådan et lille niveau, at det er fuldstændig uden betydning.
Bare set i forhold til, hvad der udsmides af fisk på grund af kvotesystemer osv., er det her ingen ting.
Så mener jeg i øvrigt, at man må regulere fritidsfiskernes indsats på andre måder: ved antal af garn og redskaber, som man jo allerede gør, men man kunne da også gøre det på mængden, og man kunne måske frede nogle områder, som de måtte have lov til at benytte osv.
Men det, man gør nu her, er, at man fratager de hæderlige muligheden for at skaffe sig bare en lille indtægt, bare en lille dækning af omkostningen ved at have en båd, hvorimod de uhæderlige ingen problemer har, for de omsætter jo bare sorte fisk.
Det går jo fint.
Men det kan jo ikke være det, lovgivningen skal opfordre til.
Det er et problem for unge mennesker, som er fra fiskerbyerne, og som måske har lyst til at blive fiskere, men som for en sikkerheds skyld går i gang med f.eks. en faglig uddannelse og så fisker lidt ved siden af.
Det er jo den måde, hvorpå de finder ud af, om de har lyst til at blive fiskere.
Det er dér, vi skaffer et rekrutteringsgrundlag til vort fiskeri, som jo i øvrigt mangler et uddannelses- og rekrutteringssystem.
Jeg har her i den sidste måneds tid - helt uopfordret - fået sådan 8 helt individuelle henvendelser fra folk i det nordjyske om det her forbud mod omsætning af fritidsfiskeres fangst.
De skriver til mig, og det er især unge mennesker og pensionister, som ikke kan forstå det her.
Så det vil jeg meget gerne prøve om vi kan forhindre, og er der ikke andre muligheder, vil jeg stille ændringsforslag, så vi kan få gjort noget ved det.
Jeg har konstateret, at der er en lille lempelse,
nemlig en mulighed for at blive registreret som bierhvervsfisker, men jeg tror altså ikke, at den er tilstrækkelig.
Men det må vi se på.